Avainsanat

Tiivistelmä



Avainsanat

1. Euroopan yhteisöjen omat varat – Tuonti- tai vientitullien palauttaminen tai peruuttaminen – Asetuksen N:o 1430/79 13 artikla – Ulottuvuus – Rajat – Aineellisoikeudellisten tullisäännösten soveltaminen – Kansallisten viranomaisten yksinomainen toimivalta

(EY 234 artikla; neuvoston asetuksen N:o 1430/79 13 artiklan 1 kohta)

2. Euroopan yhteisöjen omat varat – Tuonti- tai vientitullien palauttaminen tai peruuttaminen – Asetuksen N:o 1430/79 13 artikla – Ulottuvuus – Komission päätösvalta – Käyttämistavat

(Neuvoston asetuksen N:o 1430/79 13 artiklan 1 kohta)

3. Euroopan yhteisöjen omat varat – Tuonti- tai vientitullien palauttaminen tai peruuttaminen – Asetuksen N:o 1430/79 13 artikla – ”Erityistilanne” – Käsite – Kansalliset viranomaiset, jotka tutkinnan yhteydessä antavat tarkoituksella rikkomusten tai sääntöjenvastaisuuksien tapahtua ja saavat näin tullivelan syntymään vilpittömässä mielessä olevalle maksamisvelvolliselle – Komission tai kansallisten viranomaisten vakava laiminlyönti kuuluu erityistilanteen käsitteeseen – Käsillä olevassa tapauksessa ei ole kyse erityistilanteesta

(Neuvoston asetuksen N:o 1430/79 13 artiklan 1 kohta)

Tiivistelmä

1. Tuonti- tai vientitullien palauttamisesta tai peruuttamisesta annetun asetuksen N:o 1430/79 13 artiklan 1 kohdan tarkoituksena on ainoastaan tehdä mahdolliseksi tietyissä erityistilanteissa, joissa ei voida osoittaa vilpillistä menettelyä tai ilmeistä laiminlyöntiä, vapauttaa talouden toimija maksamasta tullia, jonka maksamiseen se on velvollinen, eikä kyseenalaistaa tullivelan vaatimisen sallivaa periaatetta. Velan olemassaolon ja tarkan määrän määrittäminen kuuluu nimittäin kansallisten viranomaisten toimivaltaan. Lisäksi näiden viranomaisten tekemät päätökset voidaan riitauttaa kansallisissa tuomioistuimissa, jotka voivat EY 234 artiklan nojalla pyytää yhteisöjen tuomioistuimelta ennakkoratkaisua.

(ks. 33, 34 ja 101 kohta)

2. Tuonti- tai vientitullien palauttamisesta tai peruuttamisesta annetun asetuksen N:o 1430/79 13 artiklan 1 kohta on yleinen kohtuullisuuslauseke, joka on tarkoitettu kattamaan muut kuin käytännössä kaikkein yleisimmin todetut tilanteet, joista voitiin asetuksen antamishetkellä antaa erityislainsäädäntöä. Kyseinen säännös on tarkoitettu sovellettavaksi silloin, kun ne olosuhteet, jotka kuvaavat talouden toimijan ja hallintoelimen välistä suhdetta, ovat sellaiset, ettei olisi kohtuullista antaa tämän toimijan kärsiä vahinkoa, jota hänelle ei tavanomaisessa tilanteessa olisi aiheutunut.

Edellä mainitun säännöksen osalta kahden edellytyksen on yhtä aikaa täytyttävä, jotta tuontitullit voitaisiin poistaa: kyseessä on oltava erityistilanne, eikä kyseessä saa olla talouden toimijan vilpillinen menettely tai ilmeinen laiminlyönti.

Komissiolla on harkintavaltaa edellä mainittua yleistä kohtuullisuuslauseketta soveltaessaan. Lisäksi tuonti- tai vientitullien palauttaminen tai peruuttaminen muodostaa poikkeuksen tavanomaiseen tuonti- ja vientimenettelyyn, joten säännöksiä, joissa säädetään tällaisesta palauttamisesta tai peruuttamisesta, on tulkittava suppeasti.

(ks. 40–42 kohta)

3. Siinä tapauksessa, ettei maksamisvelvollinen ole syyllistynyt vilpilliseen menettelyyn tai ilmeiseen laiminlyöntiin, se seikka, että kansalliset viranomaiset eivät ilmoita taloudelliselle toimijalle, joka on tullivelan maksuvelvollinen, sellaisen tutkinnan kulusta, jonka tarkoituksena on toteutetun tai valmisteltavan petoksen tekijöiden tai osallisten tunnistaminen ja kiinnisaaminen, tulli- tai poliisiviranomaisten suorittaman tutkinnallisten tarpeiden takia, muodostaa tuonti- tai vientitullien palauttamisesta tai peruuttamisesta annetun asetuksen N:o 1430/79 13 artiklan 1 kohdan kohtuullisuuslausekkeessa tarkoitetun erityistilanteen. Vaikka näet onkin totta, että tällaisen tutkinnan yhteydessä kansalliset viranomaiset voivat oikeutetusti antaa tarkoituksella rikkomusten tai sääntöjenvastaisuuksien tapahtua, näistä rikkomusten tutkimiseen liittyvistä valinnoista johtuvan tullivelan asettaminen maksuvelvollisen vastattavaksi olisi kuitenkin omiaan haittaamaan kohtuullisuuslausekkeen tarkoitusta, kun maksuvelvollinen näin joutuisi muista samaa toimintaa harjoittavista toimijoista poikkeavaan tilanteeseen.

Vaikka onkin lisäksi totta, että se, että maksuvelvollinen vilpittömässä mielessäkin esittää asiakirjoja, jotka on myöhemmin osoitettu väärennetyiksi, ei sinänsä muodosta erityistilannetta, joka oikeuttaa tuontitullien peruutukseen, tällaisen tilanteen katsotaan olevan kyseessä silloin, kun komissio tai kansalliset tulliviranomaiset ovat syyllistyneet vakaviin laiminlyönteihin, jotka ovat helpottaneet asiakirjojen petollista käyttöä.

Sen osalta, että tulliasioitsija toimii yhteisön rajalla ja toimittaa passitusasiakirjat kuorma-auton lähdettyä kolmannessa maassa sijaitsevasta paikasta, on todettava, että toimiminen kuljetuksen lähtöpaikan sijasta rajalla tai mahdottomuus tarkastaa kuorma-autoa ei ole seikka, jonka johdosta toimija joutuu poikkeukselliseen tilanteeseen suhteessa muihin toimijoihin, sillä nämä olosuhteet koskevat määräämätöntä joukkoa toimijoita. Tämän vuoksi ne eivät luo edellä mainitussa säännöksessä tarkoitettua erityistilannetta.

(ks. 51, 70, 72 ja 84 kohta)